Lesoni 13
Na Cava ena Sotava o Lotu?
1. E vinaka na lotu kece?
Era lewena tu na lotu kece eso na tamata vinaka. E itukutuku marautaki ni kilai ira qori na Kalou, e kauaitaki ira tale ga. Ia e ka ni rarawa ni dau vakayagataki na yaca ni lotu me caka kina na ka ca. (2 Korinica 4:3, 4; 11:13-15) E vakamacalataki ena nius ni so mada ga na lotu era dau vakaitavi ena cakacaka ni batikadi, labakawa, ivalu, kei na nodra vakacacani na gone. Dua na ka nodra rarawataka qori o ira na dau guta na qaravi kalou!
Na lotu dina e vakalagilagia na Kalou, ia na lotu lasu e vakararawataki koya. E vakavuvulitaka na ka e sega ni tukuna na iVolatabu, okati kina na ivakavuvuli lasu me baleta na Kalou kei ira na mate. Ia e vinakata o Jiova mera kila na tamata na ka dina me baleti koya.
2. Na cava ena sotava o lotu?
E marautaki nira sega ni dabuya na Kalou na lotu era tukuna tiko nira lomani koya, ia era lomana ga na vuravura i Setani. (Jemesa 4:4) Na Vosa ni Kalou e vakatokai ira na lotu lasu kece me “Papiloni na Ka Levu.” O Papiloni na siti makawa a tekivu kina na lotu lasu ni oti na waluvu ena siga i Noa. Sa voleka sara na gauna me yaco kina vakidacala na veivakarusai ni Kalou vei ira na lotu era dau veivakacalai qai veivakalolomataki.
E itukutuku marautaki tale ga ni o Jiova e sega ni guilecavi ira na tamata vinaka era lewena tu na lotu lasu e veiyasa i vuravura. E sa vakaduavatataki ira tiko qori ena nona vakavulici ira ena ka dina.
3. Na cava mera cakava na tamata vinaka?
O Jiova e kauaitaki ira era taleitaka na ka dina kei na ka vinaka. E uqeti ira mera biuta na lotu lasu. O ira era lomana na Kalou era yalorawarawa ni veisautaka nodra ivakarau ni bula mera vakamarautaki koya.
Era marau sara ga na tamata vinaka ena imatai ni senitiuri nira rogoca na itukutuku vinaka eratou vunautaka na yapositolo. E vakavulici ira o Jiova ena ivakarau ni bula vou e vakainaki, era na marau qai nodra kina na inuinui. Era ivakaraitaki vinaka vei keda nikua baleta nira ciqoma na itukutuku vinaka ena nodra vakaliuci Jiova ena nodra bula.
O Jiova e ciqomi ira era biuta na lotu lasu mera lewe ni nona vuvale era qaravi koya. Ke o ciqoma na veisureti vakayalololoma i Jiova, drau na veitokani, o na lewena e dua na vuvale vou era qaravi Jiova ra qai dau veilomani, o na rawata tale ga na bula tawamudu.
4. Sala cava ena kauta mai kina i vuravura na marau na Kalou?
E itukutuku marautaki ni sa voleka ni vakarusai o lotu lasu, nira na sereki kina na lewe i vuravura mai na nona veivakalolomataki. Ena sega tale ni veivakacalai se vakavu veisei o lotu lasu ina kawatamata. O ira kece na bula era na duavata ni qarava na Kalou dina duadua ga.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn